‘तिनका तिनका डासना’ पुस्तक जेल जीवन से जुड़े एक बेहद मार्मिक पहलू को अत्यंत संवेदनशीलता के साथ उभारती है। जेल का वह तबका जो अबोध है, निश्छल है, जिसे अपराध शब्द का अर्थ भी ज्ञात नहीं, अपनी स्थिति और नियति दोनों से बेखबर वे बच्चे हैं, जो या तो जेल में ही पैदा होते हैं या शैशव अवस्था में ही अपनी अपराधी माँओं के साथ जेल में रहने को विवश होते हैं। यह गनीमत है कि जेल में उत्पन्न होने वाले बच्चों का जन्मस्थान ‘जेल’ नहीं लिखा जाता। किन्तु उन्हें अपनी माँ के साथ अधिकाधिक छः वर्ष की उम्र तक रहने की इज़ाज़त होती है। उम्र के वे सबसे नाज़ुक और महत्त्वपूर्ण वर्ष जिनमें बच्चों के मानसिक विकास की नींव तैयार होती है, इन बच्चों को जेल में बिताने पड़ते हैं।